b"\n_START_ARTICLE_\nLaSiete\n_START_SECTION_\nHist\xc3\xb2ria\n_START_PARAGRAPH_\nEl canal inicia les seves emissions el 18 de febrer de 2008 amb el nom de Telecinco 2, despr\xc3\xa9s d'una reestructuraci\xc3\xb3 de l'oferta de TDT de Mediaset Espa\xc3\xb1a. Telecinco 2 va substituir a Telecinco Sport i FDF Telecinco, a Telecinco Estrellas._NEWLINE_En els seus inicis, es van mantenir en emissi\xc3\xb3 els butlletins informatius d'Eurosport, les repeticions de la F\xc3\xb3rmula 1, i tamb\xc3\xa9 els directes de les Superbikes, tots heretats de Telecinco Sport, i es van afegir a la programaci\xc3\xb3 repeticions dels informatius del canal mare, aix\xc3\xad com continguts solidaris d'ONGs com Greenpeace, Amnistia Internacional o Acnur._NEWLINE_El setembre de 2008, la graella de Telecinco 2 va incloure reemissions dels resums de Gran Hermano 10, a m\xc3\xa9s de connexions al seu canal 24 hores i reposicions dels programes emesos al canal principal, en horari de prime time, en dies posteriors a la seva emissi\xc3\xb3, reduint-se considerablement els butlletins d'Eurosport._NEWLINE_El desembre de 2008, el Grup Telecinco va firmar un acord de col\xc2\xb7laboraci\xc3\xb3 amb Turner Broadcasting System per a l'emissi\xc3\xb3 de diverses s\xc3\xa8ries infantils d'aquesta productora nord-americana al seu canal, com per exemple Las Supernenas, Johnny Bravo, Ed, Edd y Eddy, El laboratorio de Dexter, Mucha Lucha o Tazmania. Aquestes s\xc3\xa8ries s'emetien a Telecinco els caps de setmana i a Telecinco 2 en horari de mat\xc3\xad i tarda durant tota la setmana. Poc despr\xc3\xa9s, aquestes s\xc3\xa8ries van passar a estar incloses al contenidor Boing. Amb el temps aquest contenidor va passar al canal Factor\xc3\xadaDeFicci\xc3\xb3n, mentre Telecinco 2 omplia el buit amb resums de Gran Hermano, Operaci\xc3\xb3n Triunfo i Supervivientes._NEWLINE_El 18 de maig de 2009 Telecinco 2 canvia el nom per LaSiete, en una acci\xc3\xb3 de posicionament al dial de la TDT, com ja va fer Veo TV amb el 7 (Veo7), o Antena 3 amb Neox i Nova, posicionant-los en els dials 8 i 9, respectivament.\n_START_SECTION_\nProgramaci\xc3\xb3\n_START_PARAGRAPH_\nA LaSiete s'hi emeten programes i s\xc3\xa8ries de producci\xc3\xb3 pr\xc3\xb2pia (La pecera de Eva), reposicions de Telecinco (Gran Hermano, Operaci\xc3\xb3n Triunfo, Supervivientes, S\xc3\xa1lvame, \xc2\xa1M\xc3\xa1s Que Baile!...), programes adquirits de canals estrangers (Fear Factor), s\xc3\xa8ries online de Telecinco (Becari@s) i telenovel\xc2\xb7les (Rebelde o Camaleones)."